|  |  |  |
| --- | --- | --- |
|  |  | **บริษัท อภิมุข ณ การไฟฟ้า จำกัด**๒๑๑ หมู่ที่ ๒ ตำบลเวียงอำเภอเทิง จังหวัดเชียงรายโทรศัพท์ ๐๙๔-๘๓๖-๒๘๙๔๐๙๐-๙๙๓-๑๙๖๕ |

**โครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายทางไฟฟ้า**

**หน่วยงานราชการ จังหวัดปทุมธานี**

**๑. หลักการและเหตุผล**

หลายปีที่ผ่านมาค่าใช้จ่ายเกี่ยวกับสาธารณูปโภคของหน่วยงานราชการ โดยเฉพาะค่าไฟฟ้าที่ใช้กันมีแนวโน้มเพิ่มขึ้นอย่างต่อเนื่อง เนื่องด้วยประเทศไทยอยู่ในเขตร้อน และมีสภาวะอากาศแปรปวน ฤดูร้อนที่ยาวนานและอุณหภูมิที่สูงขึ้น ทำให้แต่ละหน่วยงานมีการเปิดเครื่องปรับอากาศเพื่อระบายความร้อนเพื่อให้บริการประชาชนที่เข้ามาใช้บริการภายในหน่วยงาน ส่งผลให้แต่ละหน่วยงานมีภาระค่าไฟฟ้าเพิ่มขึ้น และกลายเป็นปัญหาใหญ่ที่ต้องหาทางลดค่าใช้จ่ายในส่วนนี้ลงให้ได้

ไฟฟ้าจากโซล่าเซลล์เป็นพลังงานสะอาด (Clean Energy) คือ พลังงานที่ไม่ส่งผลกระทบต่อสิ่งแวดล้อม สร้างมลภาวะน้อยที่สุด นับตั้งแต่การติดตั้ง การนำไปใช้งาน ไปจนถึงการจัดการของเสีย มีค่าใช้จ่ายน้อยที่สุด การดูแลบำรุงรักษาง่าย และราคาถูกกว่าไฟฟ้าที่ผลิตจากฟอสซิล (น้ำมันหรือถ่านหิน) โดยจะผลิตกระแสไฟฟ้าเฉพาะเวลากลางวันที่มีแสงแดดเท่านั้น จึงเหมาะสมกับระบบราชการเป็นอย่างยิ่ง เพราะเวลาการทำงานของราชการจะอยู่ในช่วงเวลากลางวันเป็นหลัก การใช้ไฟฟ้าจากโซล่าเซลล์จะช่วยลดค่าไฟฟ้าให้กับหน่วยงานแล้ว ยังเป็นการลดการใช้ไฟฟ้าจากฟอสซิลโดยตรง ปัญหาการเกิด PM ๒.๕ จะลดลงไปด้วย

การใช้ไฟฟ้าจากโซล่าเซลล์นอกจากจะช่วยลดค่าไฟฟ้าให้กับหน่วยงานแล้ว ยังช่วยลดปัญหาสิ่งแวดล้อมที่เป็นปัญหาของภาวะโลกร้อน (Global Warming) ได้ด้วย ที่สำคัญหน่วยงานราชการที่เข้าร่วมโครงการนี้จะไม่เสียค่าใช้จ่ายในการติดตั้งโซล่าเซลล์เลยแม้แต่บาทเดียว บริษัท อภิมุข ณ การไฟฟ้า จำกัด และพันธมิตร จะเป็นผู้รับผิดชอบค่าใช้จ่ายให้ทั้งหมด

**๒. วัตถุประสงค์**

๒.๑ เพื่อติดตั้งโซล่าเซลล์ผลิตกระแสไฟฟ้าบนหลังคาอาคารสถานที่ของหน่วยงานราชการ

๒.๒ เพื่อลดปริมาณการใช้ไฟฟ้าจากซากฟอสซิลที่สร้างมลพิษต่อสิ่งแวดล้อม

๒.๓ เพื่อลดค่าใช้จ่ายค่าสาธารณูปโภค (ค่าไฟฟ้า) ของหน่วยงานราชการที่ติดตั้งโซล่าเซลล์

๒.๔ เพื่อพัฒนาและยกระดับการเรียนรู้ด้านพลังงานทดแทนและการอนุรักษ์สิ่งแวดล้อม

**๓. เป้าหมาย**

๓.๑ หน่วยงานราชการที่ติดตั้งโซล่าเซลล์มีการใช้ไฟฟ้าจากโซล่าเซลล์ในอัตราร้อยละ ๘๐ ภายในปีงบประมาณ พ.ศ. ๒๕๖๘

๓.๒ หน่วยงานราชการที่ติดตั้งโซล่าเซลล์มีค่าใช้จ่ายด้านไฟฟ้าลดลงกว่าปีที่ผ่านมาร้อยละ ๒๐ ภายในปีงบประมาณ พ.ศ. ๒๕๖๘

**๔. ตัวชี้วัดความสำเร็จ**

๔.๑ หน่วยงานราชการที่ติดตั้งโซล่าเซลล์มีการผลิตกระแสไฟฟ้าจากโซล่าเซลล์ได้ ไม่น้อยกว่าร้อยละ ๘๐ ของความต้องการใช้ไฟฟ้า ภายในปีงบประมาณ พ.ศ. ๒๕๖๘

๔.๒ หน่วยงานราชการที่ติดตั้งโซล่าเซลล์สามารถลดค่าใช้จ่ายด้านการใช้ไฟฟ้าได้สูงสุดร้อยละ ๒๐ ภายในปีงบประมาณ พ.ศ. ๒๕๖๘

๔.๓ หน่วยงานราชการที่ติดตั้งโซล่าเซลล์จะเป็นผู้นำในการนำโซล่าเซลล์มาใช้ประโยชน์ด้านการอนุรักษ์และใช้พลังงานสะอาด ภายในปีงบประมาณ พ.ศ. ๒๕๖๘

๔.๔ หน่วยงานราชการที่ติดตั้งโซล่าเซลล์จะเป็นส่วนหนึ่งของการลดภาวะโลกร้อน ภายในปีงบประมาณ พ.ศ. ๒๕๖๘

**๕. ลักษณะโครงการ**

เป็นโครงการใหม่ตามยุทธศาสตร์ที่สอดคล้องกับยุทธศาสตร์ชาติ พ.ศ. ๒๕๖๑ – ๒๕๘๐ ยุทธศาสตร์ที่ ๕ ด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม น้อมนำศาสตร์ของพระราชาสู่การพัฒนาที่ยั่งยืน คือ “มีความพอประมาณ มีเหตุผล มีภูมิคุ้มกัน” มีการนำเป้าหมายของการพัฒนาที่ยั่งยืนทั้ง ๑๗ เป้าหมายมาเป็นกรอบแนวคิดที่จะผลักดันดำเนินการเพื่อนำไปสู่การบรรลุเป้าหมายการพัฒนาที่ยั่งยืนในทุกมิติ ด้านสังคม เศรษฐกิจ สิ่งแวดล้อม ธรรมาภิบาล และความเป็นหุ้นส่วนความร่วมมือระหว่างกันทั้งภายในและภายนอกประเทศอย่างบูรณาการ เพื่อให้ประเทศไทยเป็นประเทศพัฒนาแล้วที่มีคุณภาพชีวิตและสิ่งแวดล้อมที่ดีที่สุดในอาเซียนภายในปี พ.ศ. ๒๕๘๐ สอดคล้องกับ**คำแถลงนโยบายของรัฐบาลที่นางสาวแพทองธาร ชินวัตร นายกรัฐมนตรี ได้แถลงต่อรัฐสภา เมื่อวันอังคารที่ ๓ กันยายน ๒๕๖๗** ระบุความท้าทายในสภาวะการเปลี่ยนแปลงสภาพภูมิอากาศของโลก (Climate Change) ส่งผลกระทบต่อภาคเกษตรกรรม - การท่องเที่ยว และมี**นโยบายเร่งด่วน คือ ลดราคาค่าพลังงานและสาธารณูปโภค**

**๖. ระยะเวลาดำเนินการ**

ภายในปีงบประมาณ พ.ศ. ๒๕๖๘

**๗. งบประมาณดำเนินการ**

บริษัท อภิมุข ณ การไฟฟ้า จำกัด และพันธมิตร เป็นผู้ออกค่าใช้จ่ายให้ทั้งหมด

**๘. ประโยชน์ที่คาดว่าจะได้รับ**

๘.๑ หน่วยงานราชการที่ติดตั้งโซล่าเซลล์มีโซล่าเซลล์ติดตั้งไว้บนหลังคาเป็นของตนเองโดยไม่ต้องใช้เงินงบประมาณ

๘.๒ หน่วยงานราชการที่ติดตั้งโซล่าเซลล์มีค่าใช้จ่ายด้านไฟฟ้าลดลงอย่างน้อยร้อยละ ๒๐ ต่อเดือน ทำให้มีงบประมาณในการพัฒนาหน่วยงานเพิ่มขึ้น

๘.๓ หน่วยงานราชการที่ติดตั้งโซล่าเซลล์เป็นศูนย์เรียนรู้ด้านพลังงานที่ให้ความรู้ ความเข้าใจที่ถูกต้องเกี่ยวกับการใช้งานพลังงานทดแทนและการอนุรักษ์พลังงาน

**๙. สถานที่ดำเนินการ**

หลังคาอาคาร หลังคาโรงจอดรถ พื้นที่ภายในหน่วยงานราชการ

**๑๐. การประเมินผลโครงการ**

๑๐.๑ ผลการใช้ไฟฟ้าและค่าไฟฟ้าที่หน่วยงานราชการที่ติดตั้งโซล่าเซลล์ใช้ไปในแต่ละเดือน

๑๐.๒ รายงานการศึกษาผลกระทบของโครงการ

๑๐.๓ แบบสอบถามความคิดเห็นของผู้เข้าร่วมโครงการ

**๑๑. ผู้รับผิดชอบโครงการ**

ผู้บริหารหน่วยงานราชการที่ติดตั้งโซล่าเซลล์ บริษัท อภิมุข ณ การไฟฟ้า จำกัด และพันธมิตร